ธปท.กระตุ้นล้างพิษม็อบ
ธปท.เผยสินเชื่อให้ธุรกิจย่านราชประสงค์เพียง 4.2 หมื่นล้าน เชื่อจะไม่กลายเป็นหนี้เน่าทั้งหมด เปิดทางธนาคารช่วยลูกค้ายืดหนี้ ลดดอก
12 พ.ค. 2553

ธปท.เผยสินเชื่อให้ธุรกิจย่านราชประสงค์เพียง 4.2 หมื่นล้าน เชื่อจะไม่กลายเป็นหนี้เน่าทั้งหมด เปิดทางธนาคารช่วยลูกค้ายืดหนี้ ลดดอก 
นายเกริก วณิกกุล รองผู้ว่าการสายเสถียรภาพสถาบันการเงิน ธนาคารแห่งประเทศไทย (ธปท.) เปิดเผยว่า จากการประชุมคณะกรรมการนโยบายสถาบันการเงิน (กนส.) ที่ผ่านมา คณะกรรมการและธนาคารพาณิชย์เห็นว่ามีความจำเป็นต้องให้ความช่วยเหลือผู้ประกอบการและลูกหนี้ ย่านราชประสงค์ ที่ได้รับผลกระทบจากเหตุการณ์ชุมนุมของกลุ่มคนเสื้อแดง ด้วยการลดดอกเบี้ยให้ต่ำลง ยืดระยะเวลาการชำระ ลดวงเงินผ่อนรายเดือน รวมทั้งเงินกู้ใหม่เพื่อเป็นทุนหมุนเวียน เพื่อเพิ่มสภาพคล่องในการทำธุรกิจ
นายเกริก กล่าวว่า การช่วยเหลือดังกล่าวจะไม่ขัดกับกฎเกณฑ์ของ ธปท.แม้แต่น้อย เพราะได้ผ่อนคลายให้ลูกหนี้ที่ยังไม่มีการค้างชำระหนี้ แต่พอเริ่มเห็นว่าอาจจะมีปัญหาด้านความสามารถในการชำระหนี้ในอนาคต ลูกหนี้ก็สามารถเข้ามาปรับโครงสร้างหนี้ได้ก่อนจะเกิดหนี้เสียได้ จากเดิมหนี้จะต้องกลายเป็นหนี้เสียก่อนจึงเข้าปรับโครงสร้างหนี้ได้ ซึ่งจะทำให้ธนาคารพาณิชย์ช่วยยืดเวลาการชำระหนี้ ลดดอกเบี้ย หรือลดวงเงินผ่อนรายเดือนให้กับผู้ประกอบการ หรือลูกหนี้ที่ได้รับผลกระทบได้ แม้ลูกหนี้ในขณะนี้ไม่เป็นหนี้เสียก็ตาม
นอกจากนี้ ธปท.ยังอนุญาตให้แยกหนี้ที่ไม่ก่อให้เกิดรายได้ (เอ็นพีแอล) ของลูกหนี้ให้เป็นรายบัญชีแทนที่จะเหมารวมทุกบัญชี ทำให้ลูกหนี้มีทางออกในการขอกู้เงินก้อนใหม่ และธนาคารพาณิชย์ไม่จำเป็นต้องกันสำรองหนี้ทั้งก้อน
นายเกริก กล่าวว่า หากรวมการปล่อยสินเชื่อของธนาคารพาณิชย์ที่ให้กับผู้ประกอบการที่ได้รับผลกระทบจากการชุมนุมในย่านราชประสงค์และใกล้เคียง พบว่ามีสัดส่วนแค่ 0.6% ของสินเชื่อรวม หรือ 4.2 หมื่นล้านบาท ดังนั้น หากมีบางส่วนกลายเป็นหนี้เสียก็คิดว่าไม่น่ากังวล 
“ขอให้ผู้ประกอบการ ลูกหนี้ที่มีปัญหาไปหารือกับธนาคารพาณิชย์ในการปรับโครงสร้างหนี้ก่อนที่จะเป็นหนี้เสีย” นายเกริก กล่าวขณะเดียวกัน ธปท.อยู่ระหว่างการติดตามการให้ความช่วยเหลือผู้ประกอบการย่านราชประสงค์ หลังจากที่ได้ประสานงานและขอความร่วมมือให้ธนาคารพาณิชย์ช่วยเหลือลูกค้าที่ได้รับผลกระทบจากการชุมนุม โดยขอให้รายงานแผนการช่วยเหลือ และผลการให้ความช่วยเหลือให้ ธปท.รับทราบเป็นระยะๆ
สำหรับข้อเสนอของลูกค้ารายย่อยที่ใช้วงเงินจากบัตรเครดิตในการหมุนเงินเพื่อนำมาใช้ในการทำธุรกิจ และต้องการให้ ธปท.ลดวงเงินผ่อนขั้นต่ำบัตรเครดิตรายเดือนให้จาก 10% เหลือ 3% นั้น ธปท.อยู่ระหว่างการพิจารณาความจำเป็นและผลกระทบต่อระบบโดยรวม และอยากให้ลูกหนี้ปรับเปลี่ยนหนี้จากบัตรเครดิตมาเป็นสินเชื่อธุรกิจซึ่งจะทำให้ต้นทุนลดลง
นายอนันต์ สิริแสงทักษิณ รองอธิบดีกรมสรรพากร กล่าวว่า กระทรวงการคลัง และกรมสรรพากรได้ออกมาตรการภาษีช่วยเหลือผู้ประกอบการที่ได้รับผลกระทบจากการชุมนุมในพื้นที่สี่แยกราชประสงค์และสะพานผ่านฟ้าลีลาศ โดยให้ขยายระยะเวลาการยื่นภาษีเงินได้นิติบุคคล แบบ ภ.ง.ด.50 สำหรับรอบระยะเวลาบัญชีสิ้นสุดวันที่ 31 ธ.ค. 2552 ออกไปจนถึงวันที่ 30 ก.ย. 2553 ส่วนภาษีมูลค่าเพิ่ม|ที่กำหนดยื่นแบบภายในวันที่ 15 ของเดือนถัดไป และภาษีเงินได้หัก ณ ที่จ่าย ภ.ง.ด.1, ภ.ง.ด.3 และ ภ.ง.ด.53 ที่กำหนดยื่นแบบภายในวันที่ 7 ของเดือนถัดไป ให้ขยายเวลาการยื่นแบบออกไป 2 เดือนนับจากวันสิ้นสุดการชุมนุม